## 次潭州酬唐侍御姚员外游道林岳麓寺题示（唐·沈传师）

承明年老辄自论，乞得湘守东南奔。为闻楚国富山水，青嶂逦迤僧家园。含香珥笔皆眷旧，谦抑（一作撝）自忘台省尊。不令执简候亭馆，直许携手游山樊。忽惊列岫晓（一作晚）来逼，朔雪洗尽烟岚昏。碧波回屿三山转，丹槛缭郭千艘屯。华镳躞蹀绚砂步，大旆綵错辉松门。樛枝竞骛龙蛇势，折干不灭风霆痕。相重古殿倚嵓腹，别引新径萦云根。目伤平楚虞帝魂，情多思远聊开樽。危弦细管逐歌飘（一作飏），画鼓绣靴随节翻。锵金七言凌老杜，入木八法蟠高轩。嗟余潦倒久不利（一作知），忍复感激论元元。