存蕪集

洛溪遊子

目錄

[五言古詩 一四](#_Toc436677626)

[述志 一四](#_Toc436677627)

[古風次太白韻 一四](#_Toc436677628)

[昨夜雪爛漫 一四](#_Toc436677629)

[伊州大雪 一四](#_Toc436677630)

[擬古行行復行行 一五](#_Toc436677631)

[擬古明月何皎皎 一五](#_Toc436677632)

[七言古詩 一六](#_Toc436677633)

[普陀觀日出有感 一六](#_Toc436677634)

[五言絶句 一七](#_Toc436677635)

[佳人 一七](#_Toc436677636)

[重讀《萬葉集》有感 一七](#_Toc436677637)

[病中作 一七](#_Toc436677638)

[井蛙三章 一七](#_Toc436677639)

[2013年美國國慶 一七](#_Toc436677640)

[看山 一八](#_Toc436677641)

[孤禾 一八](#_Toc436677642)

[中元夜思 一八](#_Toc436677643)

[遠行示人 一八](#_Toc436677644)

[別兒 一八](#_Toc436677645)

[新歲作 一八](#_Toc436677646)

[希臘問路四則 一九](#_Toc436677647)

[於某論壇拾得舊作，錄諸詩集，因戲作 一九](#_Toc436677648)

[寒山體三首 一九](#_Toc436677649)

[憶幼時與父捕魚 二〇](#_Toc436677650)

[初春 二〇](#_Toc436677651)

[哀海魚 二〇](#_Toc436677652)

[秋日絶句四首 二〇](#_Toc436677653)

[康州赤晴日初雪疑自波士頓飄來 二〇](#_Toc436677654)

[六言絶句 二一](#_Toc436677655)

[闕題 二一](#_Toc436677656)

[客居紐約 次韻荆公題西太一宮壁 二一](#_Toc436677657)

[八有 二一](#_Toc436677658)

[七言絶句 二二](#_Toc436677659)

[八尺男兒 二二](#_Toc436677660)

[詠911 二二](#_Toc436677661)

[躍馬狂歌 二二](#_Toc436677662)

[詠唐詩大家 二二](#_Toc436677663)

[海中登山乃作四藝歌 二二](#_Toc436677664)

[人日梅開客至作詩一首 二二](#_Toc436677665)

[詠李杜 二三](#_Toc436677666)

[因釣魚島書事 二三](#_Toc436677667)

[月下作 二三](#_Toc436677668)

[嘆李斯 二三](#_Toc436677669)

[黑窑 二三](#_Toc436677670)

[詠影帝 二三](#_Toc436677671)

[江郎浮海歌 二三](#_Toc436677672)

[颱風過後歸紐約陋室有感 二四](#_Toc436677673)

[書事十二首 二四](#_Toc436677674)

[回鄉偶書二首 二五](#_Toc436677675)

[綠葉 二五](#_Toc436677676)

[耶魯露天音樂節聽吳蠻彈琵琶及唱歌 二五](#_Toc436677677)

[錦衣 二五](#_Toc436677678)

[桃人 二六](#_Toc436677679)

[畢業十五年後喬州逢曹君又送別之西雅圖 二六](#_Toc436677680)

[船家四首 二六](#_Toc436677681)

[傷心 二六](#_Toc436677682)

[康州六月三首 二六](#_Toc436677683)

[紅頭紙片 二七](#_Toc436677684)

[戲作同性婚姻 二七](#_Toc436677685)

[口占一絶 二七](#_Toc436677686)

[轉世潘安昭告天下賸女書 二七](#_Toc436677687)

[中興 二七](#_Toc436677688)

[歸鄉 二七](#_Toc436677689)

[偶訪皇都三首 二七](#_Toc436677690)

[官場現形記 二八](#_Toc436677691)

[詠煙柱群幷贈人 二八](#_Toc436677692)

[月餅二首 二八](#_Toc436677693)

[因窺詩示妻 二八](#_Toc436677694)

[這就是美國二首 二八](#_Toc436677695)

[憶江南一组 二九](#_Toc436677696)

[甲午雜詩 三〇](#_Toc436677697)

[不諳書法自嘲 三〇](#_Toc436677698)

[國詩賽後寄友 三一](#_Toc436677699)

[詩賽 三一](#_Toc436677700)

[感雪三章 三一](#_Toc436677701)

[詩社林立互相攻訐有感 三一](#_Toc436677702)

[讀《報任安書》有感 三二](#_Toc436677703)

[鄰樹開花 三二](#_Toc436677704)

[讀某些詩賽作品隨感 三二](#_Toc436677705)

[小兒一周歲作示兒兩首 三二](#_Toc436677706)

[賣材 三三](#_Toc436677707)

[石景山觀樹寓意 三三](#_Toc436677708)

[詠清代詩人五首 三三](#_Toc436677709)

[讀《戲答元珍》戲作 三四](#_Toc436677710)

[自嘲中年增肥 三四](#_Toc436677711)

[戲人中年發福 三四](#_Toc436677712)

[鄰松夜折寓意 三四](#_Toc436677713)

[回國見聞錄幾則 三四](#_Toc436677714)

[聖誕節前一天上班 三五](#_Toc436677715)

[詠雷三章 三五](#_Toc436677716)

[有感世界各地戰事 三六](#_Toc436677717)

[瀑布 三六](#_Toc436677718)

[初中諸君開同窗會因作 三六](#_Toc436677719)

[有感於Drexel Hamilton股票分析公司 三六](#_Toc436677720)

[時事有感三則 三六](#_Toc436677721)

[告故人 三七](#_Toc436677722)

[忽得初中班主任電郵有感 三七](#_Toc436677723)

[日落 三七](#_Toc436677724)

[五言律詩 三八](#_Toc436677725)

[夜宿擬古 三八](#_Toc436677726)

[壬辰七夕 三八](#_Toc436677727)

[八月 三八](#_Toc436677728)

[壬辰白露 三八](#_Toc436677729)

[九月 三八](#_Toc436677730)

[壬辰重陽 三九](#_Toc436677731)

[桃花 三九](#_Toc436677732)

[癡心 三九](#_Toc436677733)

[釣魚臺 三九](#_Toc436677734)

[夏日北卡州山中漂流 三九](#_Toc436677735)

[夫子華誕日作詩而嘆之 三九](#_Toc436677736)

[桂月寄人 四〇](#_Toc436677737)

[羈泊紐約詠懷 四〇](#_Toc436677738)

[歧路 四〇](#_Toc436677739)

[危路五首 四〇](#_Toc436677740)

[壬辰寒露怀友 四一](#_Toc436677741)

[剝王維 四一](#_Toc436677742)

[登樓賦集字十首 四一](#_Toc436677743)

[胡錦濤全退而書事 四二](#_Toc436677744)

[陋室吟 四二](#_Toc436677745)

[赴美十七周年作二首 四二](#_Toc436677746)

[夢遊廣寒 四三](#_Toc436677747)

[哀良馬 四三](#_Toc436677748)

[癸巳端午節於紐黑文作 四三](#_Toc436677749)

[訪舊 四三](#_Toc436677750)

[詠石 四三](#_Toc436677751)

[踏山見一橙色樹於眾綠之中感而賦詩 四四](#_Toc436677752)

[地鐵五味 四四](#_Toc436677753)

[曼哈頓島晤故人沈君幷送別 四四](#_Toc436677754)

[裸官 四四](#_Toc436677755)

[油歌 四四](#_Toc436677756)

[獨步紐約中央公園 四五](#_Toc436677757)

[客中自題 四五](#_Toc436677758)

[秋遊落基山國家公園 四五](#_Toc436677759)

[懶覺寓嘆 四五](#_Toc436677760)

[送學生歸國 四五](#_Toc436677761)

[讀《悲憤詩》有感 四五](#_Toc436677762)

[書歸有懷 四六](#_Toc436677763)

[甲午七夕感作 四六](#_Toc436677764)

[耶魯大學Phelps門前晤別高中班主任王老師之波士頓 四六](#_Toc436677765)

[周獲魯奬有感二首 四六](#_Toc436677766)

[有蜣 四七](#_Toc436677767)

[有蔦 四七](#_Toc436677768)

[有鰐 四七](#_Toc436677769)

[贈韓國同事殷教授 四七](#_Toc436677770)

[聖誕夜回康州火車中作 四七](#_Toc436677771)

[夢後作 四八](#_Toc436677772)

[贈某學弟 四八](#_Toc436677773)

[2015年年首自題 四八](#_Toc436677774)

[思張益唐事感作 四八](#_Toc436677775)

[憶同學中棄家室及博士學位而出家者 四九](#_Toc436677776)

[與博士生時同學曹張二君宴於時代廣場 四九](#_Toc436677777)

[戲同事喩君娶鋼琴老師 四九](#_Toc436677778)

[康州寒舍寫興二首 四九](#_Toc436677779)

[醉意 五〇](#_Toc436677780)

[炒股兩首 五〇](#_Toc436677781)

[秋葉 五〇](#_Toc436677782)

[遊Hammonasset海灘州立公園 五〇](#_Toc436677783)

[客中秋雨有懷 五一](#_Toc436677784)

[夜讀賈島《送別》 五一](#_Toc436677785)

[得故人書 五一](#_Toc436677786)

[周一六時未至起赴紐約上班火車中作 五一](#_Toc436677787)

[題格那丁 五一](#_Toc436677788)

[題鏡山 五二](#_Toc436677789)

[讀《莊子》有感 五二](#_Toc436677790)

[六言律詩 五三](#_Toc436677791)

[心鬼 五三](#_Toc436677792)

[七言律詩 五四](#_Toc436677793)

[次長征韻二首 五四](#_Toc436677794)

[壬辰國難日懷岳武穆王 五四](#_Toc436677795)

[壬辰中秋夜詠懷 五四](#_Toc436677796)

[華爾街 五四](#_Toc436677797)

[曼哈頓岛 五五](#_Toc436677798)

[遊聖胡安原始雨林 五五](#_Toc436677799)

[一千三百年華誕詠杜工部 五五](#_Toc436677800)

[和紅塵邊上客《壬辰仲秋山居有賦》 五五](#_Toc436677801)

[壬辰中秋夜紐黑文遙思故里海寧潮詠懷 五五](#_Toc436677802)

[壬辰初度歌 五六](#_Toc436677803)

[詠韋應物 五六](#_Toc436677804)

[自嘲詩 五六](#_Toc436677805)

[詠謫仙人 五六](#_Toc436677806)

[詠李長吉 五六](#_Toc436677807)

[登高 五六](#_Toc436677808)

[譏王維 五七](#_Toc436677809)

[詠王之渙 五七](#_Toc436677810)

[感恩節賦得 五七](#_Toc436677811)

[戲韓愈 五七](#_Toc436677812)

[憶大學生涯 五七](#_Toc436677813)

[憶童年 五八](#_Toc436677814)

[自紐約之紐黑文列車中逢雨戲作 五八](#_Toc436677815)

[文憑 五八](#_Toc436677816)

[佚題 五八](#_Toc436677817)

[元凶 五八](#_Toc436677818)

[天問 五九](#_Toc436677819)

[血同源 五九](#_Toc436677820)

[造詩記 五九](#_Toc436677821)

[劫 五九](#_Toc436677822)

[適芝加哥迎江郎訪美 五九](#_Toc436677823)

[露水 六〇](#_Toc436677824)

[四外當於漢語強 六〇](#_Toc436677825)

[鑒湖女俠颂 六〇](#_Toc436677826)

[讀史 六〇](#_Toc436677827)

[贈某論壇評詩達人 六〇](#_Toc436677828)

[癸巳處暑自題 六〇](#_Toc436677829)

[詠賈長江 六一](#_Toc436677830)

[梧桐 六一](#_Toc436677831)

[剝紀昀 六一](#_Toc436677832)

[也説詩賽 六一](#_Toc436677833)

[登紐黑文East Rock望海有感新舊兩首 六一](#_Toc436677834)

[貪官與民工兩首用同韻 六二](#_Toc436677835)

[發表科硏論文有感 六二](#_Toc436677836)

[酬紅塵邊上客《臨屛贈羈旅紐約M君》 六二](#_Toc436677837)

[三江歌 六二](#_Toc436677838)

[挈燈人 -向葉嘉瑩老師致敬 六二](#_Toc436677839)

[憶高中生涯 六三](#_Toc436677840)

[補作癸巳初度歌 六三](#_Toc436677841)

[有美二首 六三](#_Toc436677842)

[夜望星空 六三](#_Toc436677843)

[老父種菜除害二首 六三](#_Toc436677844)

[學詩二首 六四](#_Toc436677845)

[憶恩師 六四](#_Toc436677846)

[治國數字歌 六四](#_Toc436677847)

[登高感秋 六五](#_Toc436677848)

[補作遊圓明園 六五](#_Toc436677849)

[感舊四首 六五](#_Toc436677850)

[訪官寺两首 六五](#_Toc436677851)

[煤山詞 六六](#_Toc436677852)

[甲午立秋作 六六](#_Toc436677853)

[讀杜老《秋興八首》有感 六六](#_Toc436677854)

[讀國詩賽行卷贈扁舟詩友 六六](#_Toc436677855)

[讀國詩賽行卷戲贈羅衷美 六六](#_Toc436677856)

[讀國詩賽行卷戲贈顧靑翎 六七](#_Toc436677857)

[讀國詩賽行卷戲贈韋散木兄 六七](#_Toc436677858)

[憶幼時與父並肩搖櫓夜行作 六七](#_Toc436677859)

[風花雪月四章 六七](#_Toc436677860)

[恭祝52詩友新春快樂 六八](#_Toc436677861)

[康州冬日雜詠 六八](#_Toc436677862)

[甲午不惑年初度歌 六八](#_Toc436677863)

[删詩戲作 六九](#_Toc436677864)

[於紐約大學代課 六九](#_Toc436677865)

[偶作 六九](#_Toc436677866)

[代妻 六九](#_Toc436677867)

[有感中國近現代歷史 六九](#_Toc436677868)

[語紐約 七〇](#_Toc436677869)

[金正恩 七〇](#_Toc436677870)

[弔黃公公度 七〇](#_Toc436677871)

[於紐黑文過年 七〇](#_Toc436677872)

[小兒十四個月學步 七〇](#_Toc436677873)

[元宵節父生辰日於紐約逢雪 七一](#_Toc436677874)

[重讀楊憲益《銀翹集》 七一](#_Toc436677875)

[重讀聶紺弩 七一](#_Toc436677876)

[唐太宗 七一](#_Toc436677877)

[九一八周年隨感 七一](#_Toc436677878)

[乙未中秋感作 七二](#_Toc436677879)

[二十餘年後於紐約邂逅W君有感 七二](#_Toc436677880)

[十三覃歌之炒股秘訣 七二](#_Toc436677881)

[耶魯大學博物館內見商周瑚簋 七二](#_Toc436677882)

[炒股有言贈妻 七二](#_Toc436677883)

[讀同邑才女查蕙纕《驛亭題壁》 七三](#_Toc436677884)

[網絡購物戲詠 七三](#_Toc436677885)

[南沙時事有感二首 七三](#_Toc436677886)

[聞巴黎又起血案隨寫 七三](#_Toc436677887)

[習馬會 七四](#_Toc436677888)

[助興某論壇《神遊金陵鳳凰臺》活動 七四](#_Toc436677889)

[五言排律 七五](#_Toc436677890)

[登希腊邁泰奧拉有感 七五](#_Toc436677891)

[遊大提頓國家公園賦得十二韻 七五](#_Toc436677892)

[憶新疆姑娘 七五](#_Toc436677893)

[賦得我輩復登臨得臨字五言六韻 七六](#_Toc436677894)

[紉秋蘭以為佩 七六](#_Toc436677895)

[樂府 七七](#_Toc436677896)

[獨不見 七七](#_Toc436677897)

[遊子吟 男兒志四方 七七](#_Toc436677898)

[子夜吳歌四首 七七](#_Toc436677899)

[日居月諸 七七](#_Toc436677900)

[善哉行八解 來日大難 其一 不得其死 七八](#_Toc436677901)

[善哉行八解 來日大難 其二 不得其時 七八](#_Toc436677902)

[善哉行 古道有高槐 七八](#_Toc436677903)

[詞曲 七九](#_Toc436677904)

[【踏莎行】客居紐約 七九](#_Toc436677905)

[【西江月】紅葉 七九](#_Toc436677906)

[【滿江紅】喜聞遼寧號服役 七九](#_Toc436677907)

[【紅情】紅情賦紅蓮 七九](#_Toc436677908)

[【臨江仙】反貪有感 八〇](#_Toc436677909)

[【浣溪沙】不惑年生日戲作 八〇](#_Toc436677910)

[【南呂·四塊玉】春來 八〇](#_Toc436677911)

[【中呂·朝天子】曲苑小插曲 八一](#_Toc436677912)

[【雙調·折桂令】時光 八一](#_Toc436677913)

[【中呂·上小樓】山上苗 八一](#_Toc436677914)

[【中呂·山坡羊】三國尾聲嘆 八一](#_Toc436677915)

[【雙調·水僊子】紐約春節上班 八二](#_Toc436677916)

[【雙調·落梅風】約人 八二](#_Toc436677917)

# 五言古詩

## 述志

我本洛溪人，不守先祖地。區區晚學子，賦詩無所忌。乏墨強舉筆，自愧徒有字。百代書略觀，何能抒我意？眾生噪噪西，我志豈逐利？飄蕩行天下，玄卷深山致。神人幽谷遇，啓我此中秘。何當御長風，摶空展鯤翅。熱我炎黃血，一為開民智。眾心皆堯舜，治世不設吏。宇內待清一，退與群童戲。獨舟東海浪，三島尋幽異。

## 古風次太白韻

小騷久不作，吾衰竟誰陳。情途委蔓草，身事多荆榛。男女欲啖食，慘狀逮狂秦。鵲橋血茫茫，何處覓佳人？擲石生黑波，愴然恨無垠。離合總萬變，操行亦皆淪。無懼獨孤來，美帥豈足珍？人心久不古，磯石難歸眞。淚落似雨泄，心痛如拔鱗。文質何時煥？重雲遮秋旻。怨念常自述，柳暗不見春。三十身不立，萬古同悲麟。

## 昨夜雪爛漫

昨夜雪爛漫，地凍天又寒。遊子懷苦思，惻愴不能安。零落數十載，未嘗添衣冠。顧思富家子，榮光一何歡。有錢能倜儻，無錢越冬難。離言長珍重，努力自加餐。

## 伊州大雪

域外雪若席，宇宙鴻濛間。瞬息絶草木，未已覆遠山。茫茫只一片，造化何空然。凛冽朔氣白，悸噤老雀寒。眾犬吠不住，異客自慘顔。零落似轉蓬，欲去不擇年。一世一劫簸，我願悟塵凡。跣足大塊上，散髮詠江南。

## 擬古行行復行行

行行復行行，道途阻且塞。冬陽日以微，遊子日以惻。孤雀寒冰裏，十振不展翼。中路鳴失偶，聞者皆嘆息。戰戰復兢兢，常恐鷹隼得。低頭思所遭，凄惶意何極。萬物皆天設，我獨陷荆棘。別離何咄咄，如此嚴相逼！

## 擬古明月何皎皎

明月何皎皎，照我中庭樹。紅豆兩三枝，今晨春早度。忽聞雙鳥啼，低首不能顧。卻念足邊草，依依情似故。務乘韶景歸，莫逐功名誤。

# 七言古詩

## 普陀觀日出有感

海闊天空海鳥飛，佛山風光收眼底。一派蒼翠托紅日，數聲漁笛碎凝碧。但恨茅屋風中抖，我見金沙心不喜。菩薩高坐享香火，豈管草棚農人泣？

注：

一 一九八六年，時小學五年級作。

# 五言絶句

## 佳人

靑山白雲裏，紅袖翠樓旁。風起香鬟亂，花飛玉臂揚。

## 重讀《萬葉集》有感

洋洋幾萬行，半數詠天皇。韻味渾無迹，論詩确屬唐。

## 病中作

臥病不悲歌，浮生有幾何？身過昌谷壽，詩比放翁多。

## 井蛙三章

美玉落荒井，俯聽無一聲。長吁方欲去，鼓噪亂蛙鳴。

連雨沒深井，井蛙枝上鳴。不鳴天地闊，只嘆幾時晴。

一統信非夸，自由正可家。雖知天地廣，井外有官蛙。

## 2013年美國國慶

兼天聞爆竹，竟夜見烟花。管是遊人醉，不知夷與華。

## 看山

自別江南去，春遊只看山。生來雖愛水，見水憶鄉關。

## 孤禾

孤禾阡陌上，飲露自葱葱。今日耘鋤死，只緣生草中。

## 中元夜思

中元人不寐，山上望初秋。時見雲邊月，團光海盡頭。

## 遠行示人

2014/12/26

此去莫悲遠，無非四海中。今朝不分別，何處得重逢！

## 別兒

2014/12/29

我欲負囊去，稚兒匍匐追。仰頭揮小手，憨笑未知悲。

## 新歲作

2015/1/1

男兒未酬志，慷慨不低眉。拔劍向天地，舍予其復誰？

## **希臘問路四則**

2015/1/2

**雅典城中心步行問路得告**

“此去路非艱，唯須拐十彎。郎君宜小愼，左右雜其間。”

**自雅典驅車往格林斯，許久未至，乃出高速於一小鎮問餘程幾何**

老嫗殷勤算，言須兩小時。驅車未一刻，已入格林斯。

**自Delphi往Karanbaka途中誤入民舍，問路於澆花大爺但言語不通**

大爺光上身，不語笑容親。早料之何處，畫圖圈要津。

**歸雅典車中問路遇當地華裔少女**

觀彼覺華裔，他鄉訝且欣。相詢尙英語，指點已中文。

## 於某論壇拾得舊作，錄諸詩集，因戲作

2015/1/10

神遊攜手去，興盡忘君歸。重聚莫垂淚，良辰再共飛。

## 寒山體三首

2015/1/25

元寶皆稱銀，竈灰都道黑。請君稍比量，原是相同色。

權錢名與色，都願挂心頭。長見心頭肉，轉成身上癅。

古賢遺至言，哀莫甚心死。君問秦城人，皆云不得已。

## 憶幼時與父捕魚

2015/1/31

撒網木排下，停竿水草間。兩人相伴坐，風雨不須還。

## 初春

輕黃未著枝，濃紫已堪期。欲覓東君迹，請聽前澗澌。

## 哀海魚

2015/9/30

近日見人垂釣海邊，因作寒山體一首

早逐白淵流，曾經北海遊。逍遙三萬里，止在一纖鈎。

## 秋日絶句四首

2015/10/1

歸鳥絶長空，天垠一處紅。秋來無限意，盡在暮雲中。

寒宵雨瀝瀝，時緩時悲激。晨起視梧桐，猶將清淚滴。

鄉遠暮雲垂，中心悲復悲。秋風最生恨，卷葉入書帷。

客思正凄凄，蟲聲斷且低。如何幽怨意，偏向恨人啼？

## 康州赤晴日初雪疑自波士頓飄來

無力對晴暾，須時不見痕。獨餘天地客，吟苦為招魂。

# 六言絶句

## 闕題

熟看晚雨成畫，乍聽秋風作詩。歲歲年年老去，當中苦味誰知？

## 客居紐約 次韻荆公題西太一宮壁

夢中猶記吳地，晼晚霞飞海西。誰解書生意氣？笑看紙醉金迷。

## 八有

有佞有賢舊識，有眞有假山盟。有生有死心路，有淚有歡客程。

# 七言絶句

## 八尺男兒

八尺男兒志守邊，金戈鐵馬草中眠。九州安泰心頭計，一把龍泉枕上懸。

## 詠911

船堅炮利黑金流，機毀樓亡死士囚。船炮難平天下怒，一私中飽萬家愁。

## 躍馬狂歌

躍馬狂歌一快鞭，一鞭去國廿餘年。當年叱吒凌雲志，半作鄉愁半作煙。

## 詠唐詩大家

天造靑蓮萬世驚，高山仰止大江橫。柳韩杜白齊淸秀，不剩風情眾艷爭。

## 海中登山乃作四藝歌

旭日垂光山作畫，春風解凍澗彈琴。況兼海島如棋布，雲作狂書悅我心。

## 人日梅開客至作詩一首

九曲紅梅著綠苔，天寒地凍喜顔開。花枝不恨新年盡，香馥還招舊友來。

## 詠李杜

日月相逢信有神，詩情俊逸性情眞。艱難苦恨一杯去，攜手同遊羨殺人。

## 因釣魚島書事

漢姬夜夜泣胡天，胡馬年年踏漢川。不用和親用飛將，匈奴早遁暮雲邊。

## 月下作

遠阜含煙弄薄陰，淸商鳴葉別空林。玉鈎不解相思苦，懸盡人間蕩子心。

## 嘆李斯

苟奸殺友更焚書，小事齊賢大事愚。撫犬長吟腰斬日，可曾片刻憶扶蘇？

## 黑窑

心中碩鼠舞翩躚，道德仍能挂嘴邊。上百民工生死裏，斯人猶在數銅錢。

## 詠影帝

無限柔情慣弄悲，人前立可淚垂垂。東方只識滑稽事，天下顰眉舍我誰？

## 江郎浮海歌

暢浮死海逸思多，大腹渾圓積幾何？三百禁軍沿岸列，碧波深處看皇哥。

## 颱風過後歸紐約陋室有感

三萬六千纔幾時，明朝氣絶復誰知？問君十載今何有？四堵空墻一個癡！

## 書事十二首

**內遷**

此去京門屬內遷，春風赫赫馬翩翩。遼城弱稚來歡送，各賞薄家三百錢。

**鐵雞**

汶川國難斷人腸，華夏同胞競解囊。外企一毛遲不拔，薄郎斥責網民忙。

**薄郎怨君**

王孫旣作封疆吏，翹首搖臀求帝至。秋水望穿一騎來，誰知竟是周常侍。

**薄郎怨妇**

胯下風流意自傷，王妃抱鴨正顛狂。忽思金谷綠珠事，卻悟名門不及娼。

**雄名**

山雨欲來心自閑，紅歌玩罷玩紅顔。王孫胯下豈凡物，但取雄名在世間。

**上邪曲**

平西府內狗張狂，月滿羅裳血滿牀。莫嘆今宵眞戲劇，須知後事更荒唐。

**詠平西王妃**

聖代奇觀自絶倫，王妃夜半戮夷人。若非番犬騫墻事，猶是炊金戴玉身。

**詠平西王**

紅顔朱檻舊曾諳，今日縲囚作笑談。我告鍾馗休得意，尙餘妖孼在中南。

**詠平西王府**

玉樓粉壁燦如銀，賈去娼來笑語頻。後苑不知人已棄，浮花空發葉徒新。

**哀元帥**

帝後夭殤幾人泣，權豪多子萬民悲。莫如元帥絶宗嗣，尙得淸名代代垂。

**哀王孫**

無限春光笑靨開，呼風喚雨逞奸才。一朝失計為囚去，十惡滔天接踵來。

**除惡**

紅歌綠舞賽瓊臺，露水鴛鴦去復來。除惡何須往重慶，薄家大院向陽開。

## 回鄉偶書二首

未及病橋迎病孩，削葭作笛發音哀。舊時不待吹三哨，狂叫群童卷地來。

老槐舊夢互紆縈，月照秋蟬戰戰鳴。遠客昨來今即去，靑兜亦沒不須驚。

## 綠葉

鬱鬱山尖作小叢，無蜂無蝶也融融，但求自在四時綠，不羨金甁一夜紅。

## 耶魯露天音樂節聽吳蠻彈琵琶及唱歌

葡萄嬭酪沐斜陽，美酒一樽靑草香。最是吳蠻歌與曲，教人陶醉欲癡狂。

## 錦衣

人道有情天亦老，自知無的水空流。可憐為客十餘載，未得錦衣先得愁。

## 桃人

明知歸去易存身，客裏一春猶一春。汜濫無休終不悔，管他土偶勝桃人。

## 畢業十五年後喬州逢曹君又送別之西雅圖

四月喬州春正濃，花紅柳綠一重重。此情此景君須記，他日他鄉難再逢。

## 船家四首

一葉烏篷萬里家，夫妻合力走天涯。天涯處處有流水，長伴身旁共歲華。

曲櫓曲舟行曲水，斜風斜雨過斜橋。前村路轉酒旗現，粗計應無一里遙。

日麗風和細柳斜，停船上岸問人家。將魚換得油鹽醋，捋袖正烹新捕蝦。

潮平岸闊萬燈明，風正帆懸一葉輕。莫道船中天地小，五湖四海任吾行。

## 傷心

父母居家長遠遊，更兼骨肉散他州。傷心心事傷心處，稍不畱心心上頭。

## 康州六月三首

六月離懷最不堪，康州無故學江南。江花脈脈紅於火，江水依依綠似藍。

風搖最合臥芳菲，萬里羈懷轉瞬揮。久看白雲渾不動，靑山共我向東飛。

六月康州最是春，百般吟詠不如眞。靑山碧水仍相愛，萬里酬詩第一人。

## 紅頭紙片

假油假藥假牛嬭，眞法眞官眞橫財。東亞病夫如厠去，紅頭紙片作何來？

## 戲作同性婚姻

山河早已不滄桑，社會變遷來日長。子美甘為樊噲婦，誰云無嬭定非娘。

## 口占一絶

萱草難知歲月移，珠簾猶記悵然時。晨來困倦無聊賴，閑步小園吟舊詩。

## 轉世潘安昭告天下賸女書

萬般只是朱顔改，前世潘郎去又來。借問天涯長賸女，如今幾个愛文才？

## 中興

唐堯虞舜今難考，商紂周幽古有憑。稼穡從來為下作，誅屠總道是中興。

## 歸鄉

世間皆道歸鄉好，歸得家鄉又若何。獨立橋頭人不識，空嘆落葉逐寒波。

## 偶訪皇都三首

久處陋夷身自卑，皇都更浪子無為。出門囧囧恐遭問，我爸李剛君又誰？

世襲民工窮巷泣，天生官賈眾姝隨。朱樓堪詠阿房賦，粉壁催思大鐵錐。

碑石巍峨志逝賢，鞠躬致敬背朝天。忽聞身後聲凄厲，哪個蟲兒敢在前？

## 官場現形記

得志小兒成克傑，失常老大薄熙來。官場新版現形記，頻演中央電視臺。

## 詠煙柱群幷贈人

煙柱破空粗且黑，互夸正直恣相歡。可憐未及風聲起，扭曲歪邪已抱團。

## 月餅二首

一年一度過中秋，月餅惹來無限愁。縱使能知發霉貨，也應難避地溝油。

雞毛文件反貪污，不指王公指軟酥。行賄如今皆現滙，問他月餅又何辜？

## 因窺詩示妻

字字關天欲擇難，誰人窺視暗中歡？造詩不似卿臨鏡，妝未成時反耐看。

## 這就是美國二首

**看電視**

早猜伊國會丢城，更怕希婆老賣萌。窮極無聊換頻道，鄰州小學又槍聲。

**紐約周三**

一到清晨禮拜三，心情抑鬱比天藍。沿街垃圾如山積，臭氣重重未可堪。

## 憶江南一组

2014/8/15

**南湖舊約**

我約南湖在舊遊，學成重泛雨中舟。八年一紙文憑後，已負南湖十個秋。

**新居落成**

江南民居廚房“竈山”上必有“竈花”。通常正面畫有竹魚，取諧音“火燭平安”和“年年有餘”之意。反面則有倒寫之“火”字。

聲聲鞭炮賀新居，酒醉人歡沸里閭。最喜竈花初著色，一庭翠竹一池魚。

**古鎮鈴聲**

家鄉是江南水鄉依河而建小鎮，多木質古屋。黃昏時有老叟提鈴巡視全鎮，以警火燭。

耆叟提鈴暮色迷，小心火燭引聲低。依河漸漸朝東去，又伴風來直到西。

**雙搶時節**

“双抢”， 指抢收庄稼和抢种庄稼。水稻在南方一般种两季，七月早稻成熟，收割后得立即耕田插秧。如果晚了季节，晚稻收成将大减。这时，学校会放农忙假。

搶完早稻尙浮埃，即拔晚禾疏裏栽。童稚炎天提飯盒，也翻鐵路地頭來。

**船頭新娘**

鑼鼓喧天彩帶揚，船頭端坐是新娘。紅巾纖薄遮羞面，笑聽兒童數嫁妝。

## 甲午雜詩

盛唐氣象早雲邊，甲午衰穨似眼前。我勸國人齊發奮，重拋夷狄五千年！

國際風雲正變遷，列強環伺似當年。不將刀俎便魚肉，莫作杞人憂九天！

**新疆恐怖分子**

是誰法外養凶殘，兩少荒唐更一寬？可憐分明官作孼，小民拏命去埋單。

**時有客從東來，但言人多是患。愚昧甚矣，因作此詩。**

愚民數億足悲歌，但語官云盡入魔。我有眞言開懵昧，積貧不坐國人多。

應嘆地震太無常，豆蔻年華哭逝亡。多難由來推校舍，官衙總是最堅強。

多少風光周薄徐，哪知個個是元渠。欲提怒筆還輕放，為黨遮羞不忍書。

緣何拜鬼路人知，軍國陰魂欲借屍。義喪何須唇舌辯，萬年仍舊是倭夷。

泄欲但須尋美美，卜官亦可問王林。時逢聖代多奇事，只怕騷人不及吟。

**連降七級**

中紀委通報，雲南省委某常委被降為副處級；江西省委某常委連降7級為科員。

舉世知羞冷笑看，我聞咄咄也無歡。聖朝畢竟多甘露，贜款一交仍作官。

## 不諳書法自嘲

拼音代字已羞臊，電腦時時又捉刀。我比定庵多一恨，更無美妾善揮毫。

## **國詩賽後寄友**

2014/12/26

勿恥名居諸劣後，當矜才在眾英前。小詩雖陋聊相勖：守住心中一片天！

## 詩賽

2015/1/4

撥開黑霧幾多層，評委誰知是黨朋。朱筆一揮諸子愕，只猜草率與低能。

## 感雪三章

2015/1/9

層層素雪覆山林，咸道天光正可吟。縱使傾將銀漢水，難添潔白到人心。

光如世事總難平，山腳陰寒山頂明。我願此生長似雪，化冰剔透化雲清。

片片相催筆不開，擬鹽作絮總非才。低吟未就回頭望，天帝修成白玉臺。

## 詩社林立互相攻訐有感

2015/1/11

一片騷壇殺伐聲，各搖皂纛據孤城。詩歌本為言心志，李杜從來不結盟。

## 讀《報任安書》有感

2015/1/12

《報任安書》，眞天下第一書信也。“行莫醜於辱先，詬莫大於宮刑”，則斯人之負恥可知。“草創未就，會遭此禍，惜其不成，是以就極刑而無愠色”，則斯人之負重可知。“腸一日而九回，居則忽忽若有所亡，出則不知其所往”，則斯人之負悲可知。而終“究天人之際，通古今之變，成一家之言”，則斯人居功之至偉可知。嗟夫！子曰，求仁得仁，又何怨哉！於斯人，吾謂至矣。

都歌猛士走江東，我仰文人廢己躬。敢問逃羞同負重，當眞若個是英雄？

## 鄰樹開花

2015/1/14

遙觀方識美如霞，近看無非一樹花。我謝東風多眷顧，總將春色置鄰家。

## 讀某些詩賽作品隨感

2014/1/5

命途多折育才人，氣骨清時最易淪。文字光鮮何足取，作詩貴在感情眞。

## 小兒一周歲作示兒兩首

2015/1/16

思義之名，其母取自《論語》“見得思義”。

客中再客恨無垠，況値吾兒學語頻。可嘆一周歸二日，卻於乃父最相親。

思義吾兒汝記眞，須憂無識莫憂貧。我於今日無他望：做個堂堂正正人。

## 賣材

2015/1/18

十年鑄斧未言遲，久入深山歲自知。杞梓楩枏無識者，工夫盡誤賣材時。

## 石景山觀樹寓意

2015/1/20

都矜孤拔未曾盤，近看靑光實實團。嘆爾齊能無動息，送他蘿蔦入雲端。

## 詠清代詩人五首

2015/1/21

**詠蒲松齡**

天公只怕最憐才，未遣蒲郎入帝臺。一部鬼書看不厭，夜長盡盼女狐來。

**讀詩詠吳偉業**

剃髮山盟早食言，自知欠死更營田。可憐鄙俗圓圓曲，糟蹋無辜字一千。

**讀詩詠屈大均**

太白豪情子獨持，天傾偏欲以身支。滿腔熱血和眞愛，凝就千秋不滅詩。

**讀詩詠錢謙益**

國破能存項上頭，有嬌有業漫啼愁。區區幾滴清閑淚，欲洗金陵獻表羞？

**讀詩詠黃景仁**

七十二般徒見窮，騰挪跳躍了無功。笑君稍遜洛溪子，尙在唐人魔掌中。

## 讀《戲答元珍》戲作

2015/1/22

無紅無綠未曾嗟，二月康州盡雪花。翻笑醉翁如女子，夷陵便哭是天涯。

## 自嘲中年增肥

2015/1/29

《梁書》卷十三《沈約傳》：（沈約）曰：「……永明末，出守東陽，意在止足……聖道聿興，謬逢嘉運，往志宿心，復成乖爽。……百日數旬，革帶常應移孔；以手握臂，率計月小半分。以此推算，豈能支久？」

人到中年夢漸凉，宿心亦似沈東陽。同知革帶應移孔，只是寬嚴各一廂。

## 戲人中年發福

髀肉增生脛肉橫，英雄老至萬難撐。笑君節食猶便腹，受得太多獅吼聲？

## 鄰松夜折寓意

2015/2/4

本以高標弄怪姿，邀風抱雪勢尤奇。可憐夜半攔腰折，辜負無窮頌美詩。

## 回國見聞錄幾則

2015/2/6

**過海關**

喝人如狗一微官，甫下飛機仰面看。可恨十年歸國意，海關未出已闌珊。

**滬杭鐵路上**

密封窗戶久蒙灰，乘務偷閑賣話梅。一側叼菸神氣客，剛從乍得打工回。

**滬杭高速上**

官要如弦自不歪，豪車天降放形骸。久盯道側難知處，出口全為限速牌。

**夜出合肥長途汽車站**

死拽行囊欲奪難，帥哥少弟叫成歡。恰如羊落狼群裏，一女鬆開一女攔。

**嘉興市政府大樓**

今日飛樓舊日田，停車場亦廣無邊。寥寥幾輛門旁竪，一隊官人正吸菸。

**合肥城中搭坐軍車辦事**

搭坐軍車事偶然，止行處處我為先。一堂動態人文課，識盡世間都怕權。

**與國內教授共晚餐**

學徒裙短溢風流，教授情多漫怨尤。酒過三巡雲霧後，科硏於我又何求？

## 聖誕節前一天上班

乍進樓層覺冷清，一千屛幕兩三明。眾人俱已逍遙去，幾個蝦兵守大營。

## 詠雷三章

2015/2/27

**乘飛機途中遭雷擊**

大響無聲似觸山，機艙明暗一時間。老夫未有虧心事，如此天雷只等閑。

**初雷**

歲歲都期歲歲嘆，白光一掠便闌珊。有朝我若為天帝，教作連宵七彩看。

**冬雷**

作聲虺虺若撕天，觸手催春自認賢。萬紫千紅催不出，戚施卻得舞翩躚。

## 有感世界各地戰事

從教造化變無窮，蠻觸基因九九同。我料外星人到後，白黃黑盡屬沙蟲。

## 瀑布

瀑前紅綠意飛揚，各自將心擬短長。可惜歡情多似此，一朝傾瀉即冰凉。

## 初中諸君開同窗會因作

2015/9/13

初中凌君告余姊曰：“令弟，吾人所引以為豪也。雖不能至，必得近照。” 余久思竟不記其人。因作。

自道多年未忘根，記中僅得幾人存。諸君重憶風華日，寂寞天邊月一痕。

## 有感於Drexel Hamilton股票分析公司

2015/9/14

初，Drexel Hamilton公司稱某半導體藍籌股値80美元。未幾日，上調至100美元。市場暴漲，余愕然。又幾日，下調所有半導體行業股票，該公司僅値70元矣。半導體板塊暴跌，余愕然。昨夜，Drexel Hamilton稱該分析師已離職，幷撤銷所有半導體公司股票評估。余又愕然。不知周一股市又將作何反應也。

朝褒夕貶已無常，信口薰蕕臭與香。多少長身臺下立，偏從矮個問端詳。

## 時事有感三則

2015/9/15

夷蠻節旆滿皇都，肅烈三軍百代無。屢敕君王眞革盡，如何臣腦又糊塗。

日照皇樓紫氣橫，數千驍勇寂無聲。觀兵獨缺徐元帥，諒已先行拔敵城。

未曾一統大中華，列國來朝缺幾家。長願驍驍諸將士，早屯東海與南沙。

## 告故人

2015/9/16

一自離鄉未近花，孤輪日夜向天涯。故人若問償心事，閲盡朝霞與晚霞。

## 忽得初中班主任電郵有感

2015/9/23

自余初中畢業，倏忽已二十六載矣。其間偶爾還鄉，幾年一度而已，與眾人遂無來往。今日忽得初中班主任顧老師電郵，附照片五張。感慨係之，因作。

久沉海外愧疏慵，徒感音書故意濃。遠晤屛前難解恨，終須對面睹君容。

## 日落

白沙依舊渺無邊，歲暮濤聲亦可憐。同樣夕陽同樣海，餘光晼晚勝當年。

# 五言律詩

## 夜宿擬古

荒村暗山裏，相擁共嶙峋。風急冷星落，海淸殘月淪。行行臨別淚，歲歲欲歸人。所幸志雖滅，鄉心無一塵。

## 壬辰七夕

去鄉音訊遲，人道又佳期。皎皎金風照，迷迷浙雨思。欲家千里處，忽恐百年時。獨寐悲寒鵲，星河不我知。

## 八月

八月陰陽間，風平浪欲興。野芳縈蔓草，高木委攀藤。心傲絶書友，性閑疏酒朋。愁窮心復亂，長嘆愛成憎。

## 壬辰白露

白露無詩賦，風平夜未凉。蒹葭依水靜，鳥雀養羞忙。故地齊斟酒，斯人獨斷腸。即今狂詠去，何必待重陽。

## 九月

九月靑黃接，高風染益秋。雁孤存戀去，枝折泣哀留。惻愴離人恨，連綿別夢愁。林林浮世事，漫漫伴天流。

## 壬辰重陽

獨執茱萸佩，登高夜色凉。草隨霜露白，風共菊花香。舊面成新面，他鄉作故鄉。多情孤月照，無酒亦重陽。

## 桃花

桃花逐歲開，人面未曾回。笑貌思還亂，音容憶更哀。風悲吹叶去，香隕繞枝來。誰料歡同愛，翻成淚共灰。

## 癡心

癡心非自慕，總被虛情誤。昔日似相愉，今朝唯見惡。文華可日新，容艷難長駐。芳草連天齊，豈憂不得遇。

## 釣魚臺

大力夸娥氏，移山方外來。古今橫海客，往返釣魚臺。上國避三舍，東倭賤九垓。莫令征虜日，四島動天哀。

## 夏日北卡州山中漂流

紅塵棄天外，孤筏夢中行。時沒怒濤逬，一浮驚鳥鳴。迂途生復滅，峭壁阻常傾。歸憶雲興處，愁懷又已盈。

## 夫子華誕日作詩而嘆之

春秋久無道，木鐸一人持。數紀喪家狗，千年至聖師。獲麟終絶筆，候鳳獨傷時。君子坦蕩蕩，何辞居九夷。

## 桂月寄人

桂月風漸起，木犀千里香。滿城歌朗夜，半數著兼裳。柚子黃間綠，農夫閑裏忙。願君多保重，一雨一場凉。

## 羈泊紐約詠懷

窮年名利苦，事雜不勝煩。木木砼鋼色，禽禽市井言。人奔疑作亂，車啸若蒙冤。何日遺塵去，靑山采紫萱。

## 歧路

經行斷山下，夜至益多歧。惡澗歌冤曲，枯松舞怪姿。客心殊已倦，歡夢復何辭。願得生六翮，摶空無所羈。

## 危路五首

危路此间分，遙望疑見君。洞邊雷打樹，山外火燒雲。屛息蕩低語，回身浮亂墳。一嗟天地黑，松葉落紛紛。

山搖助風抖，危路此间分。旗露松旁井，舟橫月下墳。幾熒明復滅，一嘯止猶聞。門壞扣不應，側身千丈雲。

日落猿聲起，摧藏不可聞。遠人何故至，危路此間分。往事生愁霧，離魂聚暗雲。夜來憐月冷，更照雪紛紛。

孤行亂山裏，松轉鬼聲聞。躡足落梯石，低眉摇棧雲。迷途何日盡，危路此間分。浮世如逆旅，南柯聊暫欣。

極目秋蕭瑟，寒空雁失群。逆風唯咽咽，落木復紛紛。荒冢蔓枯草，殘碑駁蘚紋。樂鄉何處是，危路此間分。

## 壬辰寒露怀友

寒露侵晨至，温情缘梦尋。懷風送秋水，憑梓寄孤吟。落葉離人意，空山故友心。一朝曾促膝，萬里是知音。

## 剝王維

終南通捷徑，隱在輞川邊。去意堅如水，禪心閑若鳶。祿凭奸定奪，官與賊周旋。所懼唯何事，無人頌我賢。

## 登樓賦集字十首

予幼時好讀登樓賦。近日臺風肆虐，交通中断，困於紐黑文。百無聊賴，因效東坡集字归去来，綴詩十首，然愧不得兒曹誦之。壬辰陽月，洛溪狂客筆。

盤桓於顧憂，凄愴以登樓。華實盈平陸，隰皋臨沃流。憑軒陶野遠，騁目楚天幽。信美非吾土，歸歟何足畱。

步遲悲未暇，信美寡登臨。無意於莊顯，有懷將越吟。瓜懸莫其顧，涕墜弗之禁。舊土今遙隔，人窮豈異心。

日下其將匿，登高望楚荆。逶迤幽路迥，蕭瑟舊原平。懼寡獸狂顧，求群鳥慘鳴。人心何闃闃，孰可並吾行？

邁邁曾逾紀，登樓嘆逝川。越吟惟惻惻，楚奏實懸懸。鄉遠山河隔，行遲道路遷。今歸任吾臆，何暇涕高天。

日月遭紛濁，歸心夜夜同。河淸長可俟，天遠未曾通。背浦悲川逝，臨皋嘆道窮。昔人今不在，徒倚望高風。

日夜交相逝，憂心長在斯。懷歸情眷眷，望鳥意遲遲。莊舄雖高顯，越鄉徒遠而。吾今感無翼，倚檻悵何之。

登樓聊極目，北向涕昭王。氣宇橫天在，風儀蔽日長。深川通白土，迥路接何鄉？吾道雖彌寡，心淸不以狂。

登階窮目力，漳濁野聊蕭。井渫心長憤，瓜懸憂未銷。歸歟音惻惻，尼父意昭昭。何日步鄉路，憑望楚夜遙？

不寐登茲宇，天幽楚月高。開襟望北冀，側目覽西皋。道寡悲無假，情懸畏所遭。心雖在陳力，紛濁意忉忉。

栖栖望征鳥，嘆息一吟徒。鄉遠情今昔，岑高日有無。悲懷感留牧，少力信非夫。窮達豈憑道，濁淸惟在吾。

## 胡錦濤全退而書事

幾載守邊臣，十年韜晦身。求諧終逐末，反腐只勞神。不意爭功過，超然去垢塵。一筐中外事，可付後來人。

## 陋室吟

久客忘其貧，蝸居陋室親。無簾光易借，有洞氣常新。褥少偎書緊，歡多夢筆頻。芬香盈四壁，何必卜芳鄰？

## 赴美十七周年作二首

躊躇一少年，遠渡慕時賢。揮手親人淚，擡頭異國天。靑春書內盡，素志鬢邊湮。將寢感明月，牀前為我圓。

獨有洛溪子，飄零在異鄉。終年效夸父，亂髮逐斜陽。失道迎風哭，臨歧舞杖狂。誰堪垂暮下，萬里斷中腸。

## 夢遊廣寒

執手月光寒，凄容且笑看。卿懷千里苦，我惜一宵歡。舞袖星方璨，停杯夢欲殘。暫隨莊蝶去，淚下莫闌干。

## 哀良馬

從來天上馬，折翼墮靑雲。才逸人皆恨，身淸自作群。空懷遠方志，枉陷俗塵紛。引頸歸無處，悲鳴不可聞。

## 癸巳端午節於紐黑文作

端陽空自至，四顧雨霏霏。久客猶難已，初心未忍違。風狂憐草倦，天暗覺燈微。誰道不相憶，離魂夜夜歸。

## 訪舊

訪舊總心酸，矧茲羈影單。親交何處去，景物夢中看。殘菊情猶在，秋蛩意正寒。將行還獨立，回望夕漫漫。

## 詠石

一介獨炎凉，無求性自剛。偏由芳草秀，豈任逆風狂？雨驟聲翻壮，苔侵色益蒼。中心當磊落，有角又何妨？

## 踏山見一橙色樹於眾綠之中感而賦詩

漫山唯弄綠，橙色自成群。遠望驚林火，近觀疑日曛。孤芳強似我，生意更輸君。臨別三擊掌，相期看白雲。

## 地鐵五味

地鐵五衝氣，言來話卻長。阿三臭難狀，老墨辣能當。屎尿野人穢，胭脂美女香。此中餘一味，遊子內心藏。

## 曼哈頓島晤故人沈君幷送別

2013年8月2日，高中同窗沈君畢業二十一年後特適曼哈頓島，攜子短暫晤我，感而賦詩。

同學三年後，浮雲廿載餘。美姬矜有嗣，孤客愧無廬。聚散緣雖淺，悲歡契未疏。臨街相擁去，人海獨茫如。

## 裸官

單身赴異鄉，兩袖與天長。烏眼隨時綠，紅心到處黃。九州無子女，四海有銀行。反腐夫何懼，須防小妾狂。

## 油歌

2013/8

啓功先生説，漢詩是長出來的，唐詩是嚷出來的，宋詩是想出來的，洛溪遊子的詩是痒出來的。

漢詩如草長，嫩綠雜金黃。唐士放聲嚷，佳音猶繞梁。宋儒搜腹想，謬理讓人狂。遊子一心痒，油歌萬首強。

## 獨步紐約中央公園

高樓三萬尺，四顧密成圍。應是風難起，徒令葉不飛。殘陽憐久客，寒袖籠余暉。雖乏摶雲力，中心未敢違。

## 客中自題

浮年三十八，廿四在他鄉。漢土頻游遠，胡鬚日理長。閑来誘西女，夢去撞南墻。已慣無人愛，歪詩自個凉。

## 秋遊落基山國家公園

雲崖起暮烟，石蹬入秋天。隼息冰川下，羊偎瀑布前。連峰沉落日，去國嘆經年。更恐雙親憶，魂飛不可牽。

## 懶覺寓嘆

頭昏眼也迷，窺日正沉西。形類貪眠狗，心慚報曉雞。一宵徒有興，百慮尙無題。老至詩才澀，非關得少妻。

## 送學生歸國

奇劍肯久匿？十年勤自磨。壯懷欣抖擻，別意敢蹉跎？雲水望中急，風雷去後多。此行無所贈，為鼓大鵬歌！

## 讀《悲憤詩》有感

字句何其拙！逾知泣血為。百嗟方卒讀，十日尙餘悲。肠已罹兵斷，肝猶別孺錐。今人多不喜，癡愛我同誰？

## 書歸有懷

壬辰中，余與女友自康州出發，歷時三日，行程兩千英里，將十數箱書從喬州前妻處載回。近日思及舊事，因作此詩。

山水笑相催，飈輪殷似雷。半生隨夢去，此日載書回。重識芸香鬱，兼蒙粉色陪。陋齋雖雜亂，正可縱情堆。

## 甲午七夕感作

牛女遙相隔，光猶十六春。長天星脈脈，異國恨殷殷。路慣單程路，人知夾縫人。舉頭唯玩月，清漢已傷神。

## 耶魯大學Phelps門前晤別高中班主任王老師之波士頓

三載丁寧後，相違二十年。感君炎日下，期我古門前。肺腑方聯袂，風塵又著鞭。遙知晨讀處，眾木已參天。

## 周獲魯奬有感二首

意俗復聱牙，平平卻自夸。耄儒睜著眼，禿筆指成花。從此銜金桂，任君稱大家。只憐香案下，所進遠非茶。

周郎呈妙物，絶倒老蒙童。自道凌唐士，誰知運秘功？詩文今不議，品行舊來空。竊印諸般事，難逃佞傳中。

## 有蜣

2014/8/24

有蜣乘霧幕，高據桂枝顛。鼓腹黑還厚，團丸臭且堅。分明貪食溷，竟爾妄稱蟬。總見書蟲拜，迷其所以然。

## 有蔦

有蔦趨炎熱，心高不眄泥。乘雲卑巨木，假日藐連畦。正午莖蜷北，將昏葉轉西。忽如霜夜至，根死影凄迷。

## 有鰐

扶南充獄史，罪否飽飢分。牙利稱將戒，皮粗笑更皸。噬人偏灑淚，欺世屢銘勛。欲挽射潮弩，官申有祭文。

## 贈韓國同事殷教授

2014/8/22

教授喜摩詰詩，曾與論《史記 宋微子世家》，內載武王封殷箕子於朝鮮事。於宗教，文學，音樂，歷史，地理，金融，無一不通。相談甚歡。

海外持希姓，名隨箕子崇。顔形如漢裔，舉止有唐風。壁上渭城曲，胸中太史公。他朝重煮酒，所見定仍同。

## 聖誕夜回康州火車中作

2014/12/30

聖誕客中至，風情舊已諳。彩燈奔似錦，迥漢舞逾藍。車沸多歡笑，心馳賽逸驂。火鍋逢美酒，想見合家酣。

## 夢後作

2014/12/24

魔王指我嗔，欲醒夢中身。狂笑釣鰲客，竟成騎虎人。天邊捐二稚，海外泣雙親。聞此忽驚起，牆隈獨失神。

## 贈某學弟

2015/1/3

大智數曾逢，遲疑如稚孺。一絲存戰兢，三復恐差誤。無有四時功，難行千里路。莫師荷上蛙，能縱不能步。

## 2015年年首自題

2015/1/6

昔負家鄉土，衝天出洛溪。為酬千里志，不作一枝栖。率性終無悔，孤飛卻轉迷。壯心君莫問，仍與別時齊。

## 思張益唐事感作

2015/1/8

張益唐博士畢業後，屈居美國某大學作一講師。生活拮據，送過外賣，做過業餘會計師，據稱常在校園裏撿拾菸蔕吸食。忽發表孿生素數存在性一文，震驚全球數學界。數學奇才Terrance Tao稱，張的證明思路幷非另辟蹊徑，而是沿用了已經存在的方法。數論界所有權威都認為此路已是死路一條。張堅持這個方法數年，終於打破缺口，證明了這個重大猜想。張已獲國際數個大奬，也連昇多級被提拔為正教授，成為傳奇人物。

聞訊數驚嘆，迍邅一講師。乃知成大事，所貴在堅持。雲氣萬重後，風雷突作時。楷模長警我，勤勉奮天資。

## 憶同學中棄家室及博士學位而出家者

2015/1/17

世事塞心胸，憂煩幾萬重。三餐多白飯，四季一清容。忽與眾人別，但云他日逢。十年音訊渺，遊講到何峰？

## 與博士生時同學曹張二君宴於時代廣場

2015/1/17

男兒相誓後，南北復東西。今夜歡須盡，當年勇莫提。無人操舊業，有酒賀新妻。解帶酣歌處，浮名早作泥。

## 戲同事喩君娶鋼琴老師

2015/1/27

美人挪素手，傳曲復移情。遂使叼花客，轉迷流水鳴。眾看衣漸緩，自恨技難精。司馬關關意，琴中卻已盈。

## 康州寒舍寫興二首

2015/1/28

貧居多蘚痕，幾雀伴晨昏。犬吠因風過，花明在路存。枕詩觀日色，隨蟻繞墻根。懶甚無心怨，桃源未得門。

風雨竟從容？緣藏樂者蹤。依山三尺路，去海數分鍾。有徑皆生草，無窗不見松。經年檐下雀，一客未曾逢。

## 醉意

2015/2/3

我浮東海上，星餌漢為竿。歲月忽千載，乾坤只一丸。醉時何稱意，覺後了無歡。僊事安能偶？徒嗟世路難。

## 炒股兩首

2015/9/12

恆遭紈絝羞，憤懣一黔婁。竟卷桐棺蓄，專從股海遊。胸中無拙策，水底遍神鈎。彈鋏嗟天帝，胡然目我讐？

夜半繞牀呼，營營一病徒。鼠標充玉磬，電腦作丹爐。天運諱人測，山頽欲手扶。煩君莫催問，功力進階無？

## 秋葉

2015/9/20

苦待得高風，靑春旅夢中。翻飛招鳥羨，流彩染霜紅。落落離根本，欣欣向遠空。此生求絢爛，不與俗枝同。

## 遊Hammonasset海灘州立公園

2015/9/29

閑步白沙外，輕吟碧海邊。花香何鬱烈，果色亦嬌姸。飛鳥偕雲戲，遊人對日眠。此間堪久逗，平樂勝堯天。

## 客中秋雨有懷

2015/10/4

夜賡秋興篇，鬱鬱至無眠。誰奈三更雨，偏尋十月天。風寒摧苦志，水急劫流年。令我思陶子，斯人不乞錢。

## 夜讀賈島《送別》

2015/10/8

牙弦孰嗣音？遊子夜沉吟。因見山中玉，如聞海上琴。冰盤昇澗谷，清照滿霜林。一曲千秋意，云何不濕襟？

## 得故人書

2015/10/11

故人魚信至，苦我徙連仍。一自風中別，幾如天外鵬。江南初桂馥，塞北已霜棱。末囑無多字，吳蒓正上乘。

## 周一六時未至起赴紐約上班火車中作

2015/10/12

夢中鈴大作，女曰匪蠅聲。拭目人猶困，窺簾漢正橫。嬌兒慵抱枕，慈母細調羹。風雨妻迎送，多年未誤程。

## 題格那丁

支足已忘年，掀牀自化僊。目空浮象外，名播越詩前。相士多如溷，窮幽徑説弦。永號殊寂寞，知我但諸天。

## 題鏡山

吟心非小可，膏火苦相煎。興發髲先擲，情狂股亦顛。硯蟾寒自慰，詩槊竪同眠。詠罷霖潦泛，媧娥正補天。

## 讀《莊子》有感

弘哉子莊子，不忮復無求。切語究虞舜，清心看孔丘。魚翔能解樂，妻喪未生愁。空有涓流嘆，汪洋豈可侔。

# 六言律詩

## 心鬼

寒鴉噤悸黃昏，厲鬼縱橫暗村。血濺前山後水，屍陳古墓新墩。一聲耳際尖叫，十個心中怨魂。早覺餘生半冷，還將剩酒重温。

# 七言律詩

## 次長征韻二首

時危不怕建軍難，萬里長征只等閑。霧鎖井岡星火暖，雲圍遵義號聲寒。復興古國凭鮮血，韜略全球賴小丸。戎馬一生成偉業，神州百姓始開顔。

百年魔怪豈稱難，三座大山只等閑。賞雨南湖舟上客，揮師北野掌中丸。檄平紫禁春風暖，橫渡長江殺氣寒。星火燎原天地煥，為民服務始開顔。

## 壬辰國難日懷岳武穆王

六狄交侵百恨生，十年磨劍一朝成。任他魑魅狂和暴，還我河山徂且征。報國功期擒兀术，安民志在搗龍城。三軍不敵莫須有，萬古同悲五岳盟。

## 壬辰中秋夜詠懷

秋高氣爽海中天，雲淡星稀思萬千。十載寒窗雙冷袖，百年独客一危舷。風淹此夜由來細，月滯他鄉分外圓。輕浪粼粼人蕩漾，無眠應在聳詩肩。

## 華爾街

印地荷皮多少秋，米旗星幟一金牛。梧桐風雨墻难觅，財閥興衰水自流。三典冗長明法律，五銖微小控寰球。樓危不及熏天欲，心靜何須泛海舟。

## 曼哈頓岛

千載卷舒雲戲澤，一朝風定涌新城。三州月繞存林色，二水人行化浪聲。樓割曉昏常變幻，人忙聚散各經營。榮華富貴非吾願，別夢依稀浙雨情。

## 遊聖胡安原始雨林

潛林吐霧重霄蔽，飛道盤空萬澗回。忽雨忽晴無定數，疑仙疑鬼有驚雷。纔怜蜂鳥依人囀，又詫曇花傍石偎。恬臥行將化莊蝶，無情響笛却相催。

## 一千三百年華誕詠杜工部

少小淸狂豈事耕？山河破碎客中征。百年沉鬱丹心嘔，萬丈光芒詩史成。字俗偏能擎秀句，律嚴不累縱豪聲。遒章千首堪垂世，民瘼時艱血淚橫。

## 和紅塵邊上客《壬辰仲秋山居有賦》

奇才曠世謝塵羈，野逸山居俏女兒。情至繡絲丹鳳羽，閑來釣澤白羊皮。雨中淸角悲師曠，月下孤琴候子期。莫道此生唯一己，知音夜半和君詩。

注：

原玉：道德文章兩不羈，合該前世是男兒。才情傲比千金骨，身價慚同五羖皮。海角無心尋伯樂，天涯有淚弔鍾期。人生若問舒懷事，將謂知音和我詩。

## 壬辰中秋夜紐黑文遙思故里海寧潮詠懷

夜永天凉睡思遲，彷徨自問欲何之。渾圓月挂嬋娟處，一綫潮奔洶涌時。猶記江邊齊曠爽，會當世上競驅馳。別來蒹葦年年蔓，恰似羈愁歲歲滋。

## 壬辰初度歌

少年仗氣異邦遊，苦辣酸甜二十秋。心鈍不能分諂慢，身微哪得歷沉浮。懷情愈覺親交遠，失志方哀歲月流。幸有良詩三百帙，時時朗詠慰鄉愁。

## 詠韋應物

明皇仗裏放狂兒，曉玩樗蒲暮竊姬。心鈍若錘無片字，恩深似海有窮期。杜門斂性終賢守，折節從文竟妙辭。王孟弗如追太白，淵明素樸乃宗師。

## 自嘲詩

本探物理欲齊賢，半道謅詩太可憐。縱筆幾忘多少載，恣情一數萬餘篇。人云生硬渾難讀，自覺輕浮豈足傳。乃識文章千古事，無才有字亦徒然。

## 詠謫仙人

謫降仙人抱酒生，逸才作劍任縱橫。訪山不忘求靈藥，修道還期比老彭。壯志摶雲犹自涌，華章馭氣只天成。大鵬一曲遺塵去，萬世餘風蕩雅聲。

## 詠李長吉

誰憐病客褐衣寒，夢斷長空瘦骨單。兩鬢吳霜先死易，一山蜀鳥欲歸難。黃風泣草頽雲落，白馬悲秋晚笛殘。天旣無情天不老，愁君獨自淚闌干。

## 登高

漫天夕色望無窮，遠阜招邀共向東。漾漾波搖秋海醉，飄飄葉舞晚風紅。忘機美景誰相伴？束楚良緣曲不終。鬢白今生方識字，人間愛恨一蒙童。

## 譏王維

白水靑山萬里關，詠完自得畫紅顔。塞歌半有高岑壯，林賦毫無韋孟閑。別業連甍身謂隱，奸臣當道俸狂攀。詩編上半還堪讀，下半可呈安祿山。

## 詠王之渙

藍衫滅裂作潛夫，卻笑高王田舍奴。倜儻異才懷亮節，躊躇大略屈雄圖。黃河遠唱凉州曲，鸛雀更思新絳儒。瓊玉原應天闕有，止遺人世六驪珠。

## 感恩節賦得

慣於半夜望星辰，萬里愁雲恨殺人。無奈光纏無奈月，不堪影附不堪身。閉門且盡杯中物，開卷翻憐陌上塵。幸得群詩相鬬艷，冬來聊贈一方春。

## 戲韓愈

詩作散文非自戲，橫求樹立弄天眞。囊頭滾土祈餘齒，露體撩雲咒逝春。未老恫憂逾紀嘆，偶遷忿懟累篇申。可憐一己錙銖計，萬字新奇意味陳。

## 憶大學生涯

學習之餘唯學習，清華北大等閑看。修心寢室蟲為患，勵志澡堂冬亦寒。逃課攻書偏有效，通宵備考最生歡。五年所恨誠何事，師妹稀奇一會難。

## 憶童年

小時生長在荒澤，天性調皮事不經。逆泳嚇獃新舵手，亂登氣壞老船丁。攀桐數墮得金蛋，掘壩無休盼寶甁。今日童心應未泯，只憐客裏正飄零。

## 自紐約之紐黑文列車中逢雨戲作

晝眠乍覺客心驚，造化無端正鬬兵。擊地陣雷聲暴躁，吞天戰霧貌猙獰。狂風卷浪恣情涌，豪雨翻江任意傾。所喜須臾塵盡洗，一虹高挂賀雙贏。

## 文憑

人家十載我一晨，博士誰説最耗神。名校唯唯將隊列，秘書振振把詞陳。課時不到自然有，答辯無需領導申。莫道丢光中外臉，习哥亦是我同人。

## 佚題

分明萬里更銷魂，且月栖栖孰與論。善惡終須歸業果，死生何似鼓莊盆。赤旌已浸天街血，古國平添地獄門。東望故園無所見，晨開只道正黃昏。

康州六月雨如冤，悱惻迷離久不翻。天上災星予作客，人間禍水孰為源？忍看赤膽書生血，敢指紫衣屠伯藩。此恨偏多消未得，小庭苦覓了無萱。

## 元凶

獨立寒秋直到冬，湘江誰睬舊時容。天如有命天當死，地本無槍地亦從。牛鬼蛇神成絶唱，張三李四作元凶。書生隔海又何事，霧裏看花億萬重。

## 天問

一夢白雞天下素，可知赤縣遠紅歌？整風又見歪風遍，革命爭如宿命何？盛世十年曾恨短，順民萬億轉嫌多？湘潭日暮遙相問，龍冢迷離水不波。

## 血同源

根紅苗正血同源，鼠輩商歌只浪喧。三講一諧何少習，十兒九害不多冤。造邦事畢犬臨鑊，革命功成鶴入軒。君看長征窮苦地，舊時星火會燎原。

## 造詩記

禿筆難明禿頂癡，閉門自鎖造奇詩。定時器響知才盡，碎紙機停覺恨遲。怒斫玻璃聊一快，恍聞坦克又群馳。陋夷能有幾多事，且看庸人亂擾之。

## 劫

莫名地下九頭鳥，昏臥身旁十幾春。性太天眞應有得，世誠穢惡只難陳。千叮萬囑流星雨，陰錯陽差失魄人。心事如灰俱已矣，來生還願作微塵。

## 適芝加哥迎江郎訪美

域外忽聞尊客至，驅車詣邸不辭疲。衝天藏獨同臺獨，滿地黃旗與赤旗。烈日劈頭無限渴，神龍藏尾有些疑。此行只壯華人氣，豈羨高官擇另枝。

## 露水

奉盤僊子淚難枯，墜入梧桐潤氣殊。秋晚蕭條雖自愛，風搖滴瀝怎相扶？猶如奔月嫦娥恨，更似報恩泉客珠！來也晶瑩去高潔，憐君警我一塵無。

## 四外當於漢語強

四外當於漢語強！老夫突發少年狂。西班牙去如歸國，小舌音來似鼓簧！初覺課文眞可愛，漸知詞法很悲傷。一周更曬六天網，要泡洋妞路尙長。

## 鑒湖女俠颂

祖國鼾眠萬事輕，隻身求學赴東瀛。秋風秋雨家園恨，寶劍寶刀豪俠情。陋習籲除聲不絶，金甌誓補血全傾。丹心更比男兒烈，反帝平權第一英。

## 讀史

普天封國不朝周，率土流氓盡服劉。眾史從來明且易，諸君何必怨而尤。無非世胄成姦宄，或是英才作死囚。獨有多情陳伯玉，幽州臺上涕難休。

## 贈某論壇評詩達人

可憐食腐九頭鳥，寧做論詩三腳貓。連吐帶噴傾狗血，只評不寫耍花招。胡言自是水平次，惡意權當腺素飆。怪叫如癇脾氣倔，為驢為馬豈需瞧？

## 癸巳處暑自題

客裏糊塗又到秋，喬州負我徙康州。廿年家産全盤棄，滿腹哀傷一瞬流。人道妖姬情易縱，誰云遊子恨難收？此身自忖多長處，高富帥加詩賦尤。

## 詠賈長江

又愛春來又愛秋，誰云只與老僧遊？微吟惹鳥依人囀，逸步飛花伴澗流。已悟空門思致力，豈因病鶻肯低頭？可嘆後世多無識，鄙俗寒酸噪不休。

## 梧桐

嘉木曾言為爾栽，栽時祖父尙無孩。春歸綠葉隨風舞，夏至黃花帶日開。甘子皆云賽紅豆，焦枝不廢作琴材。若逢月好平安夜，會有天邊彩鳳來。

## 剝紀昀

古來一候無多日，此賊單槍要八妻。織罪毁書貪殺吏，求榮媚虜相風雞。可悲筆記千般改，難與聊齋半頁齊。恬臉更譏唐士俗，我批狗眼看人低。

## 也説詩賽

秋興無窮笑廣騷，文通詩霸逞英豪。狀元都料囊中物，花榜群掀海上濤。彼道絶非吾道是，我山遠比你山高。至今耿耿懸崖下，夜半時聞鬼怒號。

## 登紐黑文East Rock望海有感新舊兩首

危崖騁望問如何？思緒遼於萬里波。歲月無情須振奮，江湖有憾敢蹉跎？枉離神國時偏久，誤入詩鄉樂反多。別後東巖幽不語，雲間聽我大鵬歌。

危崖騁望問如何？暮色蒼茫萬頃波。處處山林爭晼晚，時時蟲鳥共蹉跎。心空翻惡鮮花艷，客久偏憐老樹多。倦臥苔巖雲不語，松風來和紫芝歌。

## 貪官與民工兩首用同韻

民膏刮盡是專家，貪欲湯湯未可涯。海外銀行貯公款，國中金屋聚嬌娃。貞廉入土澆堆尿，雞犬昇天帶只蛙。縱使今生名不敗，永淪阿鼻卻須嗟。

莫笑人窮不愛家，愛家才要闖天涯。藏滇築路川湘漢，江浙縫衣皖贛娃。建厦互嘲雲外鶴，擠牀獨羨井中蛙。心胸坦蕩身瀟灑，回首崢嶸豈用嗟。

## 發表科硏論文有感

嘔心瀝血問誰憐？有去無回又一篇。央懇主編難見效，獲聞初審已經年。滿腔美願身三沐，整頁胡謅臟百煎。淚諫後來諸小子，須師學霸莫師賢！

## 酬紅塵邊上客《臨屛贈羈旅紐約M君》

窮村牛犢竟畱洋，諾奬區區信有方。實驗室幽驚勝地，圖書館美作僊鄉。三生難報恩師誨，一介應成末路霜。更愧紅塵邊上客，頻頻跂足夢中望。

注：

原玉：駸駸蓬矢下西洋，弱冠離家志四方。十丈烏雲隨出國，廿年明月照思鄉。故人偶託三更夢，倦客平添兩鬢霜。萬里歸心懸兩地，雁天鯨海渺相望。

## 三江歌

野老何辜拈此韻，三平請怪嘉陵江。紅歌一斷失吞鳥，禿筆難搖欲斲窗。刮肚頸聯才半句，憑心腐罪過千樁。忽聞東魯懸河辯，四腳朝天敢不降？

## 挈燈人 -向葉嘉瑩老師致敬

未許斯文棄且淪，楓鄉鯤島漫征塵。榮光赫赫宗師譽，舉止謙謙君子身。數紀講壇弘國粹，幾堆錄像作家珍。耄年難息平生志，猶挈明燈引後人。

## 憶高中生涯

年少輕狂不用功，頻抄作業借東風。答題故逗全班樂，開卷明知整頁紅。隨意引吭教硏室，存心舞劍女兒叢。離鄉若問思何處，還數城南第一中。

## 補作癸巳初度歌

孤筱靑靑每自夸，年將不惑竟開花。一叢斑葉千行淚，半截枯枝十個疤。豈忘初心化嘉木？且拼餘力孕靈芽。請君看取三秋後，碩果累累領物華。

## 有美二首

環肥燕瘦欠妖嬈，此女芳心最會撩。該凸該凹皆有致，時顰時笑漫生嬌。玉簫哀樂傳神弄，水墨淺深隨意描。若遇隋煬定封后，運河修到廣州橋。

靚姬靚靚靚如何？靚較古今中外多。輕墜薄衣時蕩漾，緩行急走總婆娑。春山有意爭噴火，怒海無由罷弄波。莫是嫦娥知見絀，鐵心不願世間過？

## 夜望星空

炸破洪荒百億秋，一秋豈止萬千愁？幾番逐鹿臨參井，何處乘槎到斗牛？盤古莫非歸黑洞，嫦娥或許見神舟。晶瑩最是天琴座，賸有佳人淚未收。

## 老父種菜除害二首

家父赴美探親，開畦種菜，其樂融融。唯有蟲害，螞蟻、千足蟲，等等，不一而足。久治不平，又以蜒蚰（一種無殻蝸牛）之害為最劇。晨昏察之，日誅數十。

2014/07/08

**老父種菜歌**

誰憐越北弄泥翁，徑渡西洋育白菘。斷櫸作籬森似棨，壘磚成陌宛如宮。甫耘沙地嘆貧瘠，忽笑草坪爭鬱葱。從此絶緣超市菜，質鮮味美豈能同？

**老父除害歌**

癡頑誰似白頭翁，晝夜謀誅竊菜蟲。藜杖剛哉刑馬陸，鑊湯沸矣灌蜈蚣。槐檀國破魂歸後，蠻觸家亡戰亂中。更笑書生原不解，與天搏鬬樂無窮。

## 學詩二首

唐社張公出題，限一東八庚。諸子踊躍，余不敢不從焉。屢思無句。中夜不寐，遂起讀書，幷援筆作詩。詩成，河漢已橫陳矣。-- 2014/07/09

詩共羈身四海征，一年一帙紀心程。未知誰愛情無奈，總笑人愚志不更。雜取時呼天地廣，薄收每見斗牛橫。性狂豈屑吟風月，要繼靑蓮縱雅聲！

指顧名家假大空，由來狷介一詩童。忽悲忽喜推敲後，隨寫隨删放任中。禿筆直衝情似泄，俗人怒駡句方工。朝賢可嚮西天望，小子無師已自通。

## 憶恩師

2014/7/23

袖裸頭蓬眼欲枯，敲門乍見若逢愚。兩廂半是巴丁物，四壁無非費曼圖。超導超流俱已解，星雲星系更何殊？此生難忘恩師誨，劣質偏偏奮力扶。

## 治國數字歌

2014/7/11

毛爺萬歲一時香，兩個新貓狠更強。五講名歸三代表，八榮實至九中央。百家齊放無殊議，四項堅持有永康。畢竟諸皇精算術，拈來數字是文章。

## 登高感秋

凉風詐我此登臨，四顧惟秋轉恨今。滯水嚮雲雲嚮雁，赭山披鐵鐵披祲。眉間路斷無芳草，足下蟲寒有怯音。似憫憂傷銷不得，殘陽送暖結同心。

## 補作遊圓明園

2014/7/13

聖朝自詡是天開，天若眞知駭且哀。珠閣玉書煙裏去，觚棱金爵土中來。風柔仿佛聞娛謔，日暮分明見駁苔。與國歡心終未得，可憐多少草民財！

## 感舊四首

來時仿佛去朦朧，愛恨依稀似夢中。西子湖邊搀弱柳，宙斯城上沐東風。老忠泉嘆千溪綠。大霧山驚萬木葱。未醒新人成故事，十年春意一朝空。

時空錯亂最傷神，眼鏡湖邊四月春。慢候光陰創或合，獨翻相册意難眞。當年執手追花雨，異國差肩遜路人。天地玄機原易悟，苦參無緒是紅塵。

夜讀驚來笑靨姬，何由搭訕至今疑。芳名眞合珊珊骨，薄綺還憐楚楚姿。我立花前難解意，君傷月下每違期。此生盡誤書堆裏，總是茶涼始覺知。

曼舞雖終意未闌，詢名錯愕又珊珊。長談偏記香閨暖，漫步猶憐玉臂寒。越客情開真墮網，吳姬年少只偷歡。清純舊照安然在，每憶韶華一歎看。

## 訪官寺两首

2014/8/18

一望連甍若帝宮，龍涎繚繞梵聲中。沙彌歡喜延香轂，檀越摩登議大雄。總見客遭諸相累，竟無僧解萬緣空。六根寂靜恂難得，邻女歸來看更紅。

出胎持素可憐蟲，眞法緣慳恨未通。有意天涯尋覺樹，無由身內制心鴻。參玄時歎人綱毁，禮佛低聞汝道窮。官寺回望唯俗骨，蓮華卻在絳雲中。

## 煤山詞

2014/8/18

眾口喧騰德已孤，蠅營此日到窮途。群趨汲汲朝廷黨，誰見錚錚里巷夫？國祚維艱虛一死，權閹雖戮控千都。遊魂餘孼滋天下，斗粟蒸民識得無？

## 甲午立秋作

眾芳雨後十分迷，三在枝梢七在泥。暑氣猶懸紅日上，凉風已過碧山西。時逢鵲渡歡難盡，客賦秋聲色轉凄。似慰他鄉無和者，蟬鳴遠近又高低。

## 讀杜老《秋興八首》有感

久淹漸識故園心，捧玉江干悟雅音。去國頻成開府賦，感時獨敞仲宣襟。似聞砧急舟如泣，未忍楓凋夜欲臨。回首京華同濺淚，戎車裘馬恨交侵。

## 讀國詩賽行卷贈扁舟詩友

祇知世絶性情人，一葉居然守樸淳。獨踏鯨波歌寂寞，回望欲界嘆沉淪。千狐蒲氏文偏古，八米盧郎淚不眞。可否我隨風去後，也捐兩滴浥黃塵？

## 讀國詩賽行卷戲贈羅衷美

2014/8/31

注：贈羅君詩前六聯可與羅君“五星紅旗”，“佳人”，“夫子廟”，“遊泳”，“太空行”，“平居即事”六首詩同看。

紅日照旗紅又紅，佳人旗側哭歪風。廟前聖哲煙花裏，皮下脂肪火焰中。超載才華追黑洞，嘯天歌體有跟蟲。三年一別猶原地，刮目觀君十駕功。

## 讀國詩賽行卷戲贈顧靑翎

顧子迷丹方半轉，群童已贊九牛毛。能翻國賊為高士，獨據邱園類土豪。富少虛張遺老像，南皮勝似北邙騷。誰知眾鬼偏持素，驚看眞人啃剩螯。

## 讀國詩賽行卷戲贈韋散木兄

性同小寶姓同韋，卅載守真心事違。情繫關關春亂涌，竇開衮衮涕交揮。包麇總惹徐娘誘，擊鐸徒驚阮婦飛。高宴曲江難稱意，終須熊攬二喬歸。

## 憶幼時與父並肩搖櫓夜行作

2014/9/4

高低趁拍未容停，夜氣清舒櫓亦泠。入夢漁村無火燭，繞人衣角有金螢。岸邊蘆影連天看，腳底舟聲和水聽。近問何年何處去，笑云只記滿河星。

## 風花雪月四章

2015/1/7

余每觀今人作詩，或戲風月，或玩花雪，忸怩作態，無病呻吟，十之八九矣。旣失先聖之風旨，又落鄙俗之窠臼。乃敢犯乎不韙，發詠四物。雖言詞固陋，脈絡乖違，亦託意於其間。庶幾祁祁君子，必不垢病於余也。乙未菊月，洛溪遊子謹書。

鯤亡鳩亦躡扶搖，勁掃甘棠已盡凋。不見袁宏舞仁扇，再無王粲泣幽寥。士氓草偃周公懼，卿佐尸陳漢祖驕。苹末非雌歸肉食，紅旗獵獵彩旗飄。

蘭艾本無姸與媸，祥妖更是屬虛詞。馬嵬雙羽啼紅處，靑冢孤根覆白時。新舞陳宮群曲艷，舊浮秦洞幾人知？千秋不盡殘英恨，除卻船山未有詩。

撒鹽飄絮語偏陳，種玉生梅意不眞。姑射冰姿須厭世，竇娥冤恨尙驚神。只應窮巷學殭臥，莫詣豪門賣濕薪。黃竹哀歌誰復作，王孫多愛和陽春。

分明晦朔淡如螢，侉比炎曦有眾星。不照隋珠投暗道，偏憐商女倚疏欞。婕妤團扇空流素，林甫華軒只肖形。謾語普天同沐澤，朱樓近水獨亭亭。

## 恭祝52詩友新春快樂

2015/1/7

余至吾愛，倏忽近二載矣。每與詩友神交，如得藍田暖玉，誠人生之大快事。然余生性憊懶，疏於酬答，愧莫深焉。今於紐約恭祝眾詩友新春快樂。事先發表，以免彼時沒於詩海之中矣。

網上華章亦起煙，尋珠豈必赴藍田。欣逢眾友銀屛裏，早忘孤身碧海邊。平日寡酬慚陋習，今朝贖罪祝新年。合家歡樂還安健，詩意人生每一天。

## 康州冬日雜詠

2015/1/13

寒冬亦有景如屛，尋勝何須滿目靑。試探後山冰峭峭，和吟前澗水泠泠。雪光常轉隨雲舞，草色雖疏誘鳥停。若待夜闌霜盡落，擡頭可見最遙星。

## ****甲午不惑年初度歌****

2015/1/23

疏冷無心陟嘯臺，陰晴臥看掌紋猜。靑春今日眞長往，玄宅他鄉屬未來。愁坐蝶魂潘鬢色，窮應蓬梗越吟才。江郎爭那從茲老，逢客唯矜得異孩。

## 删詩戲作

2015/1/30

鼠標如鍘放狂開，心血當時盡化埃。豈是諸卿稍有過？應慚某乙太無才。於今暫請別詩集，不日須能至夜臺。見得靑蓮論劍後，還魂入我夢中來。

## 於紐約大學代課

2015/2/5

暌違師道已多年，誰料今生又執鞭。容異客星天外覷，興高雲嶼海中懸。他時自悼充牛後，此夕群瞻立馬前。歸寢偶然驚歲月，舊徒四散不成眠。

## 偶作

2015/2/9

早將半截付冥冥，況得妻言入老齡。髮白空懷興國策，心灰轉愛倒頭經。眾蠅氣絶風中礫，幾虎屍陳板上釘。夢裏隨人呼萬歲，王孫執鉞笑俜停。

## 代妻

2015/2/11

君似終風曀且霾，偶因聞嚏惠然來。水中抱柱須無恨，山麓藏嬌最可哀。日射澗花紅欲幷，夜纏巖雨斷難開。願言每使蘭心痗，自譴緣何拾棄孩。

## 有感中國近現代歷史

2015/2/20

海門棄守陸疆淪，季世悲哀不可陳。終見虜庭亡玉璽，首逢禹域委倭人。鬩墻誰替生靈計，問鼎都言主義眞。蠅虎無邊猖獗日，先驅遺志已全伸？

## 語紐約

誑我今生共白頭，荒唐苟且四春秋。豈憐偃蹇居蝸室，每忍逍遙起鶴樓。侵曉呼來眞似畜，及昏揮去不如讐。嗟君此等無情分，唯有尋機一紙休。

## 金正恩

聖朝豈有洊飢年，粉面油頭只衎然。一姓江山蔭莫莫，三軍渠帥腹便便。像多不懼無人拜，影抖須悲眾婢姸。簪筆近臣工語錄，可知朝夕赴幽泉？

## 弔黃公公度

夢裏逢公富士山，櫻花樹下軫時艱。有歌動地催芽發，無力回天奈石頑。灼見今猶遭避忌，新詞誰共嘆斕斑。不堪更屬赤旌世，乙丑詩篇盡被删。

## 於紐黑文過年

未傷節物異邦稀，自挂燈籠換彩衣。雪氣寒增山色秀，糕香暗襯月光暉。歡言陋舍春如至，勸酒嬌妻暈欲飛。最愛稚兒雖懵懂，也頻拍手慶予歸。

## 小兒十四個月學步

左甩皮球右撦筐，明明空手已郎當。每於墻角翻箱樂，偷入齋中嚥紙忙。檀口灑涎香漠漠，珠喉壯膽志昂昂。人生跌倒知常事，卷土重來未或遑。

## 元宵節父生辰日於紐約逢雪

一從他歲食湯圓，已誤趨庭十八年。雪墜獨懷蟾魄碎，柑香擬共路人傳。案前擲筆狂吟客，憶裏張燈不夜天。欲寐家家偏舞鏟，如撾如摻競淵淵。

## 重讀楊憲益《銀翹集》

張口時將鳥語連，紅樓亂譯怪成篇。敲詩無益還敲鬼，出律偏夸未出千。名士有丸難解毒，夷姜同獄莫須天。官權黨國曾排次，總擺良心第一先。

## 重讀聶紺弩

弓背搓繩未有哀，江山草就我曹擡。秦皇漢武終脩脯，馬勃牛溲是藥材。幾桶溷澆中外飽，千秋孼付鬼神猜。平生四腳常投地，臭眼看渠滾下來。

## 唐太宗

2015/9/9

蘭成效作：指李世民《秋日斅庾信體》詩。

星劍彫弓百戰身，蘭成效作亦殊倫。矜憐宮妾隨求偶，服念縲囚屢活人。能納萬言弘讜論，豈驕一婦死忠臣。三違泰岳生前恨，卻得英名未造神。

## 九一八周年隨感

2015/9/21

積弱淪於訴國聯，人持刀俎莫尤天。引狼北地元為害，逐鹿中原竟自烟。舊寇藏鋒安保法，新皇閲禮太平年。偏憂肉食無謨略，杞叟鰥鰥夜不眠。

## 乙未中秋感作

2015/9/27

輕雲如繡夜如紗，鄉國遙望散作霞。倚梓無風偏隕蘀，染霜有我未還家。半生羈恨懸娥月，一曲商歌付露華。更憶故人音訊斷，哪堪歸雁入蒹葭。

## 二十餘年後於紐約邂逅W君有感

2015/10/3

近日余於某餐館就食，一女子驚呼余名。注視良久，不識，因報其名。余大愕。乃母校少年班W君也。熟睹之，則昔日羞顔未開之天才美女，已成風姿綽約之白領麗人矣。歸後細辨，仍未能合諸舊日印象。思及舊事，感慨係之。因作。

初晤緣何早不知，惟驚菡萏下天池。名花今日眞舒萼，樸樕當年尙綠枝。曾對櫻桃心惴惴，每將芍藥語遲遲。幾多舊事成珠玉，散失羅敷未嫁時。

## 十三覃歌之炒股秘訣

2015/10/6

且任專家紙上談，天時地利戰方諳。莫持雞肋情難捨，戒得蠅頭語便酣。値市扶搖當用忍，見人顫慄大須貪。量低買入量高賣，不懼王孫有內參。

## 耶魯大學博物館內見商周瑚簋

2015/10/13

難問天朝與列強，劫餘依舊滯西洋。忍看玻罩靑銅簋，遙想櫻唇紫蔗漿。銘刻淺深存古雅，銹斑內外透凄凉。近前不敢低聲語，生恐聞音更憶鄉。

## 炒股有言贈妻

2015/10/25

指顧哀哀百萬兵，野人紙上欲成名。多多益善多多損，步步為營步步傾。勝負須知無定勢，賢愚總是費公評。贈言長髮蘇家婦，希有三年始一鳴。

## 讀同邑才女查蕙纕《驛亭題壁》

2015/10/27

鹿夢初醒已遠遊，故家盤點散如鷗。誰知文字能成獄，翻信塵寰只納秋。枷鐐沉添關路險，風霜嚴伴淚泉流。題詩久和無從始，重恨交纏在筆頭。

## 網絡購物戲詠

莫嗟迷網太虛空，世外僊盆未可窮。玄圃貂裘從冷暖，瑤池鳳舄競靑紅。物輸南北三時廢，客雜華夷四海通。最喜買柑當日啖，略無敗絮在其中。

## 南沙時事有感二首

2015/10/28

前時華府演諧柔，鶯語連篇鬼聽愁。養晦神龍空翼翼，耀兵禿鷲自休休。武官半恐三遺矢，文吏誰曾一獻猷。總是匹夫多問事，聖圖何日補金甌？

鯢鮒侵邊久不庭，恥聞禹域已清寧。宋亡有鑑和為貴，漢盛依謀遠必刑。震虎豈憐山木毁，屠鯤莫避海雲腥。終軍壯志誰堪繼，一勒南天萬世銘。

## 聞巴黎又起血案隨寫

2015/11/16

幻影疾風飆似雷，千村草木頓成灰。煢孤豈是天相譴，忍毒須知手自培。撥火無人呵畫社，乞憐有的演官媒。此番我未存微悼，蠻觸戕殘各一回。

## 習馬會

2015/11/18

當事人多已蓋棺，相逢一笑宛如歡。以經促統眞全策？借氣還魂啞算盤。十億小民猶悸噤，百年老店更闌珊。豈隨餘子齊聲頌，得失長留日後看。

## 助興某論壇《神遊金陵鳳凰臺》活動

2015/12/1

靑蓮轉世遍神州，不愛攀山愛詠樓。靈鳳有心攜鶴去，危臺無計避猿遊。端居望日偏生恨，閑臥聽風總道愁。千百年來誰似我，田間暗替大賢羞。

# 五言排律

## 登希腊邁泰奧拉有感

南村臨北觀，東客沐西風。不得神來筆，难描鬼化工。危崖低白日，曲蹬接琳宫。古頂千年褐，新旗一點紅。鍾聲深淺裏，山色曉昏中。倦臥森林晚，驚眠宇宙窮。人生當濟世，石固可銘功。昔士魂犹在，心当與我同。

注：

一 邁泰奧拉（希腊語：Μετέωρα，轉寫為Metéora，意為“懸浮的石頭”，或“懸浮在空中”），是希腊東正教寺院最大和最重要的建築之一。六座寺院矗立在天然的砂巖支柱上。這些寺院在對土耳其獨立戰爭中起了重要作用。1988年，邁泰奧拉被列入聯合國教科文組織世界遺産名錄，為自然和文化雙重遺産。

## 遊大提頓國家公園賦得十二韻

去國無期別，來園聊自悅。早秋天未凉，暘谷光如泄。遠眺長空窮，側聆曉籟徹。天垠一列山，湖底萬年雪。淸澗逐花飛，白雲沾浪滅。野牛爭莽原，禿鷲警危穴。徑轉鐘聲傳，苔靑人迹絶。暢遊鱗忘憂，陶遂竹持節。日落總傷情，林昏似喋血。景無俗世喧，心有玉壺潔。此志雖勤勤，他鄉獨孑孑。最憐千里風，歸路共嗚咽。

## 憶新疆姑娘

君辭雲海來，迢遞雪山路。軀體自生香，肌膚猶著露。逢因月下醉，問但園中誤。亂語縱衝動，感懷勞眷顧。水流當有思，花落良無負。苦勸高原遊，同吟西域賦。驅羊覓夏草，信馬踏冬暮。學子愛眞知，重洋求遠渡。一心難兩寄，十約不三赴。去意與時堅，癡情對影付。長街柳帶淚，空港雨騰霧。別後未相聞，天涯只獨步。莫非如倦客，仍是念歡故？愁緒誰人會，新家何處住？庭前秋夜風，塞外冰川樹。俱抱萬千恨，幽幽豈可訴！

## 賦得我輩復登臨得臨字五言六韻

放眼皆秦鹿，登高復越吟。江山今我輩，氣象此初臨。足下商風急，天涯暮色侵。蟬鳴悲落日，野莽羨歸禽。倦倦離人意，拳拳故友心。何當重一聚，颯爾共披襟。

## 紉秋蘭以為佩

未忍秋霖虐，摧蘭數葉離。滌污揚異馥，紉佩沁華滋。我慕平生潔，誰矜片物奇？小人爭俗飾，雋彥重徽儀。營奠流芳芷，追思緬道師。懷沙荃不察，頌橘世翻疑。欲致魂歸賦，難儔天問辭。滄浪今濁矣，撫蕙與君期。

# 樂府

## 獨不見

文偕東晉滅，詩入晚唐無。遂使千餘載，重悲絶抒途。遊雲愁意盡，落日別情枯。之子獨不見，殘杯同向隅。

## 遊子吟 男兒志四方

男兒志四方，慷慨越重洋。輾轉十余載，始知憶故鄉。鄉遠不可憶，憶鄉淚沾裳。別時無情雨，此夜又茫茫。

## 子夜吳歌四首

三年與儂違，西園又芳菲。東風恨無翼，不得載君歸。

促織鳴夜長，吳越摘桃忙。欲待遠人歸，敷油棉中藏。

凉風從西來，今日及此處。中有吳谷香，間雜紅薯蕷。

雲起吳天末，寒冰傷契闊。風面利如刀，心頭痛如割。

## 日居月諸

日居月諸，黃鍾傾乎？世人選樂，聾聵衡之。瓦釜雷鳴，不可更之。川犬也笑，戚施為卿。

日居月諸，正儀死乎？世人擇美，盲瞽視之。仳倠獨紫，不可止之。鸞鳥也歿，戚施居祀。

日居月諸，斯文末乎？世人取士，無德奪之。亂象曷已，不可撥之。歌者也逝，戚施在碣。

## 善哉行八解 來日大難 其一 不得其死

來日大難，不得其死。妻離子散，朝遷夕徙。

散髮跣足，老犬不齒。鳶肩傴背，駑駘俯視。

匍匐局躅，又疥且痔。貧賤醜惡，羣囚負恥。

力士攜我，徇罰諸市。梟首示眾，屍忽悚峙。

嗚呼哀哉，難在魘裏。魘裏生恨，恨自心起。

苟活懷怨，苦嘆不已。念彼冤氣，髮盡上指。

比干剖心，義不顧己。屈原懷沙，豈獨失士？

慘淡不平，千古如此。慷慨男兒，存志則喜！

## 善哉行八解 來日大難 其二 不得其時

來日大難，不得其時。日月列陳，星辰差池。

困頓襤褸，莫辨華夷。雙跪賣馬，人賤物卑。

晨昏無衣，與犬謀皮。饔飧不繼，斧冰充饑。

將登燕臺，驟染癘疵。欲之長安，忽遇熊羆。

幸甚至哉，難在憂思。思裏有憾，其憾難追。

苟活存哀，乃賦此詩。思彼逝者，九泉有知。

項羽取義，良駒不離。諸葛出祁，遺恨在兹。

時不我遇，千古一悲。但歸南山，且蘭且芝。

## 善哉行 古道有高槐

古道有高槐，衝天幾欲接。炎炎烈日晞，郁郁長梢曄。倦鳥紛停瞑，离人止踐躡。常憂遮不嚴，努力展枝葉。

# 詞曲

## 【踏莎行】客居紐約

車馬紛囂，砼鋼遍布。煩城不見娛心處。雲圍霧鎖冷沉沉，誰憐落日煢然去。

愛恨如烟，功名似露，他鄉頻作登樓賦。蟬嘶鶯囀映春波，夢中無限江南樹。

## 【西江月】紅葉

難寐今宵月夜，亂翻舊日情箋。一枚紅葉落身前，勾起傷懷無限。

纖脈依然嫵麗，榮光照樣殷鮮。秋楓無語在窗邊，只是佳人不見。

## 【滿江紅】喜聞遼寧號服役

怒浪驚濤，海盡處，威名遠蹈。正今日，揚眉吐氣，挺胸長嘯。萬里河山傳喜報，中華兒女齊歡笑。九州沸，聽億眾高呼，遼寧號。

天皓皓，雲渺渺。橫海纛，擎天炮。更捷如雷動，勢逾風掃。護國鐵軍正虎躍，跳梁小醜休胡鬧。如鼠串，尙睡眼惺鬆，天兵到。

## 【紅情】紅情賦紅蓮

瑤波澄澈，是誰人不寐，自憐孤潔。熠熠寒空，淸漢星光正如泄。何況凄風乍起，水中蕩，田田凉葉。一瓣瓣，更有誰知，都染杜鵑血。

冷月，正孑孑。恨這般薄緣，難得來蝶，未曾見雪，無處傾懷只凝噎。自問芳華難久，何時能，兩廂愉悅。卻還怕，情重後，又成決裂。

## 【臨江仙】反貪有感

九州千年幾包公？休期打虎英雄！官兼政法禍無窮。治標除腐，過隙立成空。

行賄溜須還拍馬，哀民爭作幫凶！漫歌功德早成風。皇權遺毒，各自問心中。

## 【浣溪沙】不惑年生日戲作

2015/2/10

不惑果然尷尬年，乍悲乍喜一時間，矧茲忽雪忽晴天。

老樹綻花容易見，少陵四十解詩篇，須雲遊子已超前。

## 【南呂·四塊玉】春來

百草疏，群花敗，放眼河山遍枯槐，怎有人會把秋風愛？葉盡衰，客正哀，天哪春快來！

堆雪人，聆冬籟，最愛乾坤盡皚皚，那梅花怒放瑤窗外。信美乎，眞快哉，只求春莫來！

蝶不乖，蜂胡采，厭倦東風百花歪，恨太多燕雀都成害。山鐵靑，水慘白，不意春竟來！

草不擡，花應壞，酷暑炎炎最難捱，縱有錢逝景如何買？口太乾，眼盡白，幾時春再來！

## 【中呂·朝天子】曲苑小插曲

[過客]

版主！版主！今個有怪事瞧您訴。

俺先前大作《醋葫蘆》，那可眞是千金賦。

人念了人驚，天聽了天妒，豈不遠勝甚麽司馬如？

問汝！問汝！加精怎把驪珠誤？

[版主]

我吐！我吐！還眞能亂攪油和醋。

且不提平仄太糊塗，只那白字如何恕？

明看是黃犢，狂稱是白鷺，何不算算曾讀幾本書？

惡補！惡補！告你方是光明路！

## 【雙調·折桂令】時光

到老来、忽惜时光。欲惜时光，怎惜时光？

已四体僵僵，六神恍恍，两鬓苍苍。

看镜前、颜殊意伤。剩梦中、年少情狂。

曾插野花黄，追彩蝶忙，比昼眠长，矜粉笺香。

## 【中呂·上小樓】山上苗

你欺瞞了日華，你濫充著高大。

你倚仗著能爬，遮死了春芽，遮敗了秋花。

你盡管夸！風會刮，雪終來壓！

恁時候，再看你稱霸！

## 【中呂·山坡羊】三國尾聲嘆

周郎行詐，東風翻卦，梟雄一戰都稱霸。

據窮峽，守低洼，還不如曹魏平天下，免落得兒孫成笑話。

蜀，只愛耍；吳，只愛殺。

## 【雙調·水僊子】紐約春節上班

晨開衝雪上咱的班，零下十三眞那個寒。

新春賀歲春何在，須笑金羊只太赶！

苦的是賺錢難，樂的是熬過了年關。

哎！妻兒盼，父母單，且謊報個事業如竿！

## 【雙調·落梅風】約人

夕陽下，自個傻，只怪那，雨晴翻卦。

見黃鴨，抓起泥巴去打。

卻低頭，捏將美人身架。